钦定古今图书集成/明伦汇编/宫闱典/第109卷 > 褚裒
## 钦定古今图书集成/明伦汇编/宫闱典/第109卷 > 褚裒

按《晋书外戚传》：“裒字季野，康献皇后之父也。祖䂮，有
局量，以干用称。尝为县吏，事有不合，令欲鞭之。䂮曰：
‘物各有所施，榱椽之材不合以为藩落也。愿明府垂
察’。乃舍之。家贫，辞吏，年垂五十，镇南将军羊祜与䂮
有旧，言于武帝，始被升用，官至安东将军。父洽，武昌
太守。裒少有简贵之风，与京兆杜乂俱有盛名，冠于”
中兴。谯国桓彝见而目之曰：“季野有《皮里春秋》。”言其
外无臧否，而内有所褒贬也。谢安亦雅重之，恒云：“裒虽不言，而四时之气亦备矣。”初辟西阳王掾、吴王文
学。苏峻之构逆也，车骑将军郄鉴以裒为参军。峻平，
以功封都乡亭侯，稍迁司徒从事中郎，除给事黄门
侍郎。康帝为琅邪王，时将纳妃，妙选素望，诏娉裒女
为妃，于是出为豫章太守。及康帝即位，征拜侍中，迁
尚书。以后父苦求外出，除建威将军、江州刺史，镇平
州。在官清约，虽居方伯，恒使私童樵采。顷之，征为卫
将军，领中书令。裒以中书铨管诏命，不宜以姻戚居
之，固让。诏以为左将军、兖州刺史、都督兖州徐州之
琅邪诸军事、假节，镇金城，又领琅邪内史。初，裒总角
诣庾亮，亮使郭璞筮之，卦成，璞骇然。亮曰：“有不祥乎？”
璞曰：“此非人臣卦，不知此年少，何以乃表斯祥？二十
年外，吾言方验。”及此二十九年而康献皇太后临朝。
有司以裒皇太后父，议加不臣之礼，拜侍中、卫将军、
录尚书事，持节、都督、刺史如故。裒以近戚，惧获讥嫌，
上疏固请居藩，曰：“臣以虚鄙，才不周用，过蒙国恩，累
忝非据，无劳受宠，负愧实深，岂可复加殊特之命，显
号重叠，臣有何勋可以克堪？何颜可以冒进！委身圣
世，岂复遗力！实惧颠坠，所误者大。今王略未振，万机
至殷，陛下宜委诚宰辅，一遵先帝任贤之道，虚己受
成，坦平心于天下无疑；内示私亲之举，朝野失望，所
损岂少？”于是改授都督徐兖青扬州之晋陵吴国诸
军事、卫将军、徐兖二州刺史、假节，镇京口。永和初，复
征裒，将以为扬州、录尚书事。吏部尚书刘遐说裒曰：
“会稽王令德，国之周公也，足下宜以大政付之。”裒长
史王胡之亦劝焉，于是固辞归藩，朝野咸欢服之。进
号征北大将军、开府仪同三司，固辞开府。裒又以政
道在于得才，宜委贤任能，升敬旧齿，乃荐前光禄大
夫顾和、侍中殷浩。疏奏即以和为尚书令，浩为扬州
刺史。及石季龙死，裒上表请伐之，即日戒严，直指泗
口。朝议以“裒事任贵重，不宜深入，可先遣偏师。”裒重
陈“前所遣前锋督护王颐之等径造彭城，示以威信，
后遣督护麋嶷进军下邳，贼即奔溃。嶷率所领据其
城池，今宜速发，以成声势。”于是除征讨大都督、青、扬、
徐、兖、豫五州诸军事。裒率众三万，径进彭城，河朔士
庶归降者日以千计，裒抚纳之，甚得其欢心。先遣督
护徐龛伐沛，获伪相支重，郡中二千馀人归降，鲁郡
山有五百馀家，亦建义请援，裒遣龛领锐卒三千迎
之。龛违裒节度，军次代陂，为石遵将李菟所败，死伤
大半。龛执节不挠，为贼所害。裒以《春秋》责帅，授任失
所，威略亏损，上疏自贬，以征北将军行事，求留镇广
陵。诏以“偏帅之责，不应引咎。逋寇未殄，方镇任重，不
宜贬降。”使还镇京口，解征讨都督。时石季龙新死，其
国大乱，遗户二十万口渡河将归顺，乞师救援。会裒
已旋，威势不接，莫能自拔，皆为慕容皝及苻健之众
所掠，死亡咸尽。裒以远图不就，忧慨发病。及至京口，
闻哭声甚众，裒问“何哭之多？”左右曰：“代陂之役也。”裒
益惭恨。永和五年卒，年四十七。远近嗟悼，吏士哀慕
之。赠侍中、太傅，本官如故，谥曰元穆。子歆，字幼安，以
学行知名，历散骑常侍，秘书监。